Темыркъан Юрий ягъэлъапIэ
СССР-м, РСФСР-м, КъБР-м я цIыхубэ артист, УФ-м и Къэрал саугъэтымрэ Глинкэ и цIэр зезыхьэ саугъэтымрэ я лауреат, Санкт-Петербург щIыхь зиIэ и цIыху, а къалэм и къэрал филармонием и академическэ симфоние оркестрым и художественнэ унафэщI, дирижёр цIэрыIуэ Темыркъан Юрий «Дыгъэпс къалэм» шыщхьэуIум и 19-м щагъэлъэпIащ.
КъБР-м и Iэтащхьэ КIуэкIуэ Юрий, КъБР-м и Парламентым и унафэщI Егоровэ Татьянэ, республикэм и Парламентым, Правительствэм я лIыкIуэхэм, Темыркъаным и творчествэр фIыуэ зылъагъу налшыкдэс- хэм маэстрэр IэгуауэшхуэкIэ кърагъэблэгъащ.
«ДыгъафIэ къалэм» и пэш Iэхуитлъэхуитхэм, еджапIэ зэпэщхэм, лабораторэхэм, шхапIэхэм зыщрагъэплъыхьа иужь, Темыркъан Юрий и цIэр зыфIаща музыкэ классыр ирагъэлъэгъуащ. Дирижёр цIэрыIуэм жиIащ апхуэдэ тыгъэр хуабжьу и гуапэ зэрыхъуар, икIи абы псалъэ гуапэкIэ къыпежьа ныбжьыщIэ цIыкIухэм хьэ-щIапIэ къахуэкIуэну къигъэгугъащ. Классым и блынхэр Темыркъан Юрий и псалъэ IущхэмкIэ, сурэтхэмрэ, музыкэ IэмэпсымэхэмкIэ гъэщIэрэщIат.
— Ди лъэпкъэгъу цIэрыIуэр зыгъэлъэпIэну къытхуеблэгъа псоми фIыщIэ ин фхузощI, — захуигъэзащ КIуэкIуэ Юрий къызэхуэсахэм. — Дэ хуабжьу щхьэусыгъуэ дахэщ дызэхуэзышэсар, дэ псоми фIыуэ тлъагъу ди хэкуэгъу, зэрыгушхуэ цIыху ди хьэщIэщ. Абы и цIэр дунейпсо гъуазджэм и тхыдэм хэтщ. Творческэ ехъулIэныгъэ уи бэу, уузыншэу иджыри илъэс куэдкIэ уи хэкуэгъухэр дыбгъэгуфIэну сыпхуохъуахъуэ. ФIыщIэ ин пхузощI укъызэрытхуеблэгъам папщIэ.
Музыкэ гъуазджэм зегъэужьыным хуищIа хэлъхьэныгъэ иныр къалъытэри, «Къэбэрдей-Балъкъэр Республикэм и пащхьэм щиIэ фIыщIэм папщIэ» орденыр КъБР-м ти Iэтащхьэм Темыркъан Юрий иритащ.
— Шэч хэмылъу, нобэ къысхуащIа гулъытэр къызэрымыкIуэу си гуапэ хъуащ, фи фIэщ мыхъунри хэлъщ, ауэ сэ хуабжьу сагъэукIытащ. ФIыщIэ ин фхузощI,- жиIащ Темыркъан Юрий къыщыпсалъэм.
АдэкIэ утыкур хуит зыхуащIа, сабий творческэ гупхэм зэфIэкIыр дирижёр цIэрыIуэм и пащхьэ щагъэлъэгъуащ.
Щомахуэ Залинэ.
